সালাত আদায়ের জন্য সমগ্র দেহ, পরিধেয় বস্র ও সালাতের স্থান পবীত্র হতে হবে। আর ওজু থাকাও ফরজ। অজু ভঙ্গ না হলে পরবর্তী সালাতের জন্য ওজু জরুরী নয়। যদি ওজুর সম্পূর্ন দোয়া জানা না থাকে বিসমিল্লাহি ওয়া  আলহামদুলিল্লাহ্u200c বলে ওজু শুরু করবে। প্রথমে দুহাত কব্জি পর্যন্ত তিনবার ধুবে, এটা সুন্নাত। তিনবার গড়গড়াসহ কুলি করবে, এটা সুন্নাত। তিনবার নাকের নরম অংশ পর্যন্ত পানি নেবে, এটা সুন্নাত। সমগ্র মুখমন্ডল চুলের গোড়া থেকে থুতনি পর্যন্ত আর চিবুকসহ দুকান পর্যন্ত ধুতে হবে, এটা ফরজ । দাড়ি ভেজা আঙুল দিয়ে খিলাল করতে হবে। দুহাত কুনুই পর্যন্ত ভালভাবে ধৌত করবে, এটা ফরজ। সমগ্র মাথা ভিজা হাতে মাসেহ্u200c করবে, এটা ফরজ। দুহাতের অঙুলি মিলিয়ে মাথার সামনের থেকে পিছনদিকে ঘষে নিয়ে যাবে তারপর দু শাহাদত অঙুলি দিয়ে কানের ভিতরের সকল অংশ  মলবে আর বৃদ্ধাঙুলি দিয়ে কানের লতির পিছনের অংশ নীচ থেকে উপর দিকে মলে দুহাতের তালুর পিঠ দিয়ে ঘাড় স্পর্শ করবে। দু-পা টাখনু পর্যন্ত উত্তমরূপে ধোবে, এটা ফরজ। পায়ের আঙুলির ফাঁক বামহাতের অঙুলি দ্বারা নীচ থেকে উপর দিকে খিলাল করবে যেন কোন স্থান অধৌত না থাকে। ওজুর সকল ক্রিয়াদি ডানদিক থেকে শুরু করবে। এখন তুমি সালাতের জন্য বাহ্যিক ভাবে পবিত্র হলে। তোমার অন্তরকেও তুমি যাবতীয় পাপাদি থেকে পবীত্র করবে মনের শুদ্ধতার দ্বারা। তুমি মনে মনে তোমার হাতকে পাপকর্ম থেকে বিরত রাখার অঙ্গীকার করবে যখন তুমি তা ধও। তদ্রূপ মু্u200cখমন্ডল  ধোবার সময় তোমার মুখ-জিহ্বা-ওষ্ঠ-চোখ দ্বারা কৃত গুনাহ্u200c থেকে তওবা করবে আর গুনাহ্u200c না করার অঙ্গীকার নিবে। এরূপ সকল অঙ্গ-প্রতঙ্গ ধোবার কালেই করবে। ওজু শেষে আকাশের দিকে তাকিয়ে কালিমা শাহাদত পড়বে। রাসুল সা. বলেছেন যে এরূপ করবে তার জন্য জান্নাতের সকল দরজা খুলে দেয়া হয়।